Kestenova osa šiškarica
Kestenova osa šiškarica (latinski: Dryocosmus kuriphilus) jeste vrsta osa šiškarica iz porodice Cynipidae, poznata još i kao orijentalna kestenova osa šiškarica i azijska kestenova osa šiškarica. Porijeklom je iz južnih dijelova Kine, a raširena je u mnogim dijelovima svijeta, pretežno na sjevernoj hemisferi kao invazivni hortikulturni nametnik. Napada mnoge vrste kestena (rod Castanea), uključujući i većinu kultiviranih sorti. Prema nekim izvorima smatra se najgorim nametnikom na svijetu za drvo kestena. Kada je prvi put otkrivena, ova osa se smatrala vrstom iz roda Biorhiza. Trenutno ime je dobila 1951. godine, kada je i formalno opisana. Do tog vremena već se raširila do Japana, gdje je napala tamošnje kestene. Do danas je pronađena, između ostalog, u Koreji, Nepalu, Italiji, Sloveniji, Francuskoj, Švicarskoj, Bosni i Hercegovini (okolina Cazina) i drugim dijelovima Evrope i jugoistočnih dijelova Sjedinjenih Američkih Država.